b'\n_START_ARTICLE_\nDamian de Veuster\n_START_SECTION_\nLiv og virke\n_START_PARAGRAPH_\nHan kom fra en stor familie, med en far som var landbruker og kj\xc3\xb8pmann. Det var meningen at han skulle ta over familiens g\xc3\xa5rd og forretning, da den eldste broren tr\xc3\xa5dte inn Picpuskongregasjonen, men i 1859 fulgte han i brorens fotspor, og tr\xc3\xa5dte inn i kongregasjonens novisiat i Leuven. Han tok da ordensnavnet Damian. _NEWLINE_Da broren i 1863 skulle reise til Hawaii, ble han br\xc3\xa5tt syk. Damian ba om \xc3\xa5 f\xc3\xa5 reise i hans sted, og fikk lov til dette av ordensgeneralen. Han kom til Hawaii 19. mars 1864, og ble presteviet der 21. mai samme \xc3\xa5r. Han ble s\xc3\xa5 med en gang sendt til \xc3\xb8ya Oahu for \xc3\xa5 virke som prest for flere menigheter der. _NEWLINE_P\xc3\xa5 Hawaii, da kalt Sandwich\xc3\xb8yene, slet man p\xc3\xa5 den tiden med spredning av lepra, en sykdom som det enda ikke fantes noen kur mot. Myndighetene bestemte seg for \xc3\xa5 l\xc3\xb8se problemet ved \xc3\xa5 isolere de smittede, og deporterte dem til Molokai, hvor de ble plassert p\xc3\xa5 Kalaupapa-halv\xc3\xb8ya. Den katolske misjonen var bekymret for dem, og biskop Louis Maigret, som ogs\xc3\xa5 var picpuspater, tok det opp med prestene. I henhold til ordensprestenes lydighetsl\xc3\xb8fte kunne han beordre noen til \xc3\xa5 reise dit, men ettersom han ans\xc3\xa5 det for \xc3\xa5 inneb\xc3\xa6re den sikre d\xc3\xb8d ba han om frivillige. Pater Damian meldte seg, og dro 10. mai 1873, tilfeldigvis samme \xc3\xa5r som Gerhard Armauer Hansen oppdaget Mycobacterium leprae, bakterien som for\xc3\xa5rsaker lepra, en oppdagelse som etterhvert skulle lede til en kur mot sykdommen og til en drastisk reduksjon av smitten. _NEWLINE_Pater Damian valgte \xc3\xa5 bli p\xc3\xa5 \xc3\xb8ya, og arbeidet blant de spedalske i 16 \xc3\xa5r. Han virket ikke bare som prest, men ogs\xc3\xa5 som lege, selv om han ikke var utdannet til dette. Mye av det arbeidet besto i stell av de mange s\xc3\xa5r spedalske f\xc3\xa5r, noe som \xc3\xb8kte faren for \xc3\xa5 bli smittet. Han merket i 1884 at han var smittet, da han skulle bade f\xc3\xb8ttene og merket av han ikke hadde f\xc3\xb8lelse i dem. Han klarte allikevel \xc3\xa5 arbeide i fem \xc3\xa5r til f\xc3\xb8r han d\xc3\xb8de av sykdommen den 15. april 1889, 49 \xc3\xa5r gammel. _NEWLINE_I 1936 ble hans legeme overf\xc3\xb8rt fra Hawaii til Leuven, og lagt i krypten under picpuspatrenes kirke. Han ble saligk\xc3\xa5ret av pave Johannes Paul II den 4. juni 1995, og kulten er blant annet godkjent i USA. Han regnes av mange som vernehelgen for spedalske, hiv/aids-smittede og delstaten Hawaii. Hans minnedag var tidligere d\xc3\xb8dsdagen, 15. april, men ble etter saligk\xc3\xa5ringen flyttet til 10. mai._NEWLINE_Den 11. oktober 2009 ble pater Damian helligk\xc3\xa5ret av pave Benedikt XVI. I tillegg til Marianne Cope er han den eneste saligk\xc3\xa5rede med tilknytning til Hawaii.'